KOMISIJOS REGLAMENTAS (ES) Nr. 15/2010
2010 m. sausio 7 d.
iš dalies keičiantis Europos Parlamento ir Tarybos reglamento (EB) Nr. 689/2008 dėl pavojingų cheminių medžiagų eksporto ir importo I priedą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos reglamentą (EB) Nr. 689/2008 dėl pavojingų cheminių medžiagų eksporto ir importo (1), ypač į jo 22 straipsnio 4 dalį,
kadangi:
(1)
Reglamentu (EB) Nr. 689/2008 įgyvendinama Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, pasirašyta 1998 m. rugsėjo 11 d. ir Bendrijos vardu patvirtinta 2002 m. gruodžio 19 d. Tarybos sprendimu 2003/106/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, patvirtinimo Europos bendrijos vardu (2).
(2)
Reglamento (EB) Nr. 689/2008 I priedas turėtų būti iš dalies pakeistas atsižvelgiant į reguliavimo priemones, priimtas dėl tam tikrų cheminių medžiagų pagal 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (3), 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (4) ir 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (5).
(3)
Cheminių medžiagų 1,3-dichlorpropeno, benfurakarbo ir trifluralino nuspręsta neįtraukti kaip veikliųjų medžiagų į Direktyvos 91/414/EEB I priedą, kad jas būtų uždrausta naudoti kaip pesticidus, todėl jos turėtų būti įtrauktos į Reglamento (EB) Nr. 689/2008 I priedo 1 ir 2 dalių cheminių medžiagų sąrašus. Kadangi pateikta naujų paraiškų ir reikės priimti naujus sprendimus dėl cheminių medžiagų įtraukimo į Direktyvos 91/414/EEB I priedą, šių medžiagų nereikėtų įtraukti į Reglamento (EB) Nr. 689/2008 I priedo 2 dalies cheminių medžiagų sąrašą, kol nebus priimta naujų sprendimų dėl šių cheminių medžiagų statuso.
(4)
Cheminės medžiagos metomilo nuspręsta neįtraukti kaip veikliosios medžiagos į Direktyvos 91/414/EEB I priedą ir šios cheminės medžiagos neįtraukti kaip veikliosios medžiagos į Direktyvos 98/8/EB I, IA arba IB priedą, kad ją būtų uždrausta naudoti kaip pesticidą, todėl ji turėtų būti įtraukta į Reglamento (EB) Nr. 689/2008 I priedo 1 ir 2 dalių cheminių medžiagų sąrašus. Kadangi buvo pateikta nauja paraiška, dėl kurios reikės priimti naują sprendimą dėl cheminės medžiagos įtraukimo į Direktyvos 91/414/EEB I priedą, šios medžiagos nereikėtų įtraukti į Reglamento (EB) Nr. 689/2008 I priedo 2 dalies cheminių medžiagų sąrašą, kol nebus priimtas naujas sprendimas dėl šios cheminės medžiagos statuso.
(5)
Cheminių medžiagų diazinono, dichlorvoso ir fenitrotiono nuspręsta neįtraukti kaip veikliųjų medžiagų į Direktyvos 91/414/EEB I priedą, kad jų kaip pesticidų naudojimas būtų griežtai ribojamas, todėl jos turėtų būti įtrauktos į Reglamento (EB) Nr. 689/2008 I priedo 2 dalies cheminių medžiagų sąrašą, nes beveik visi jų naudojimo būdai uždrausti nepaisant to, kad šios medžiagos buvo nustatytos bei pateiktos vertinti pagal Direktyvą 98/8/EB ir todėl jas valstybės narės galėtų toliau leisti naudoti, kol pagal tą direktyvą bus priimtas sprendimas.
(6)
Direktyvos 91/414/EEB 8 straipsnio 2 dalyje numatytas 12 metų laikotarpis, kuriuo valstybėms narėms leidžiama išduoti leidimus tiekti rinkai augalų apsaugos produktus, kuriuose yra tam tikrų veikliųjų medžiagų. Tas laikotarpis buvo pratęstas 2002 m. lapkričio 20 d. Komisijos reglamentu (EB) Nr. 2076/2002, pratęsiančiu Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į tos direktyvos I priedą ir dėl augalų apsaugos produktų, savo sudėtyje turinčių šių veikliųjų medžiagų, registracijos panaikinimo (6). Tačiau prieš pasibaigiant tam laikotarpiui nebuvo patvirtinta, kad veikliąsias medžiagas metilazinfosą ir vinklozoliną reikia įtraukti į Direktyvos 91/414/EEB I priedą, todėl valstybės narės buvo įpareigotos nuo 2007 m. sausio 1 d. panaikinti augalų apsaugos produktų, kuriuose yra tų medžiagų, nacionalinius leidimus. Todėl metilazinfosą ir vinklozoliną uždrausta naudoti kaip pesticidus ir jie turėtų būti įtraukti į Reglamento (EB) Nr. 689/2008 I priedo 2 dalies cheminių medžiagų sąrašą.
(7)
Nuspręsta griežtai apriboti cheminių medžiagų fenarimolio, metamidofoso ir procimidono naudojimą taikant keletą priemonių, įskaitant tai, kad šios veikliosios medžiagos buvo tik labai trumpą laiką įtrauktos į Direktyvos 91/414/EEB I priedą. Pasibaigus šiam laikotarpiui, šių veikliųjų medžiagų naudoti nebeleidžiama, nes jas uždrausta naudoti kaip pesticidų kategorijos medžiagas, todėl šios medžiagos turėtų būti įtrauktos į Reglamento (EB) Nr. 689/2008 I priedo 1 ir 2 dalių cheminių medžiagų sąrašus.
(8)
2003 m. gruodžio 1 d. Komisijos direktyva 2003/112/EB, iš dalies pakeičiančia Tarybos direktyvą 91/414/EEB, kad būtų įrašyta veiklioji medžiaga parakvatas (7), nuspręsta cheminę medžiagą parakvatą įtraukti kaip veikliąją medžiagą į Direktyvos 91/414/EEB I priedą. Tačiau Komisijos direktyva 2003/112/EB buvo panaikinta 2007 m. liepos 11 d. Europos Bendrijų Pirmosios instancijos teismo sprendimu T-229/04 byloje (8), taigi šią veikliąją medžiagą uždrausta naudoti kaip pesticidą, todėl ji turėtų būti įtraukta į Reglamento (EB) Nr. 689/2008 I priedo 1 ir 2 dalių cheminių medžiagų sąrašus.
(9)
2007 m. gegužės 4 d. Komisijos sprendimu 2007/322/EB, nustatančiu augalų apsaugos produktų, kuriuose yra geriamąjį vandenį užteršti galinčio tolilfluanido, naudojimo apsaugos priemones (9), nuspręsta apriboti augalų apsaugos produktų, kuriuose yra cheminės medžiagos tolifluanido, naudojimą tam tikromis sąlygomis. Be to, pramonės atstovai nusprendė pašalinti iš rinkos augalų apsaugos produktus, kuriuose yra veikliosios medžiagos tolilfluanido, kad būtų apsaugota žmonių sveikata ir šią cheminę medžiagą būtų uždrausta naudoti kaip augalų apsaugos produktų grupės pesticidų subkategorijos medžiagą. Draudimas naudoti tolilfluanidą kaip šios subkategorijos medžiagą laikomas griežtu apribojimu pesticidų kategorijoje, todėl ši veiklioji medžiaga turėtų būti įtraukta į Reglamento (EB) Nr. 689/2008 I priedo 1 ir 2 dalių cheminių medžiagų sąrašus.
(10)
Cheminę medžiagą diuroną nuspręsta įtraukti kaip veikliąją medžiagą į Direktyvos 91/414/EEB I priedą, kad šios veikliosios medžiagos nebebūtų draudžiama naudoti kaip augalų apsaugos produktų grupės pesticidų subkategorijos medžiagos. Todėl šią veikliąją medžiagą reikėtų išbraukti iš Reglamento (EB) Nr. 689/2008 I priedo 1 dalies.
(11)
Pateikta nauja paraiška įtraukti veikliąsias medžiagas kadusafosą, karbofuraną, karbosulfaną ir haloksifopą-R į Direktyvos 91/414/EEB I priedą ir reikės priimti naują sprendimą dėl šių medžiagų įtraukimo į Direktyvos 91/414/EEB I priedą, todėl šias chemines medžiagas reikėtų išbraukti iš Reglamento (EB) Nr. 689/2008 I priedo 2 dalies cheminių medžiagų sąrašo. Sprendimas dėl naujų medžiagų įtraukimo į I priedo 2 dalies cheminių medžiagų sąrašą neturėtų būti priimtas anksčiau už naują sprendimą dėl tų medžiagų statuso pagal Direktyvą 91/414/EEB.
(12)
Todėl Reglamento (EB) Nr. 689/2008 I priedas turėtų būti atitinkamai iš dalies pakeistas.
(13)
Šiame reglamente numatytos priemonės atitinka Reglamento (EB) Nr. 1907/2006 133 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 689/2008 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 7 d.